De får mest filmstøtte i Norge

Produsentene av kinoaktuelle «Tusen ganger god natt», Finn Gjerdrum og Stein B. Kvae, er de ukronte kongene av norsk filmstøtte.

Skuespiller Jorunn Kjellsby (t.v.), regissør Hans Petter Moland og støttevinnerprodusentene Finn Gjerdrum og Stein B. Kvae i Berlin i forbindelse med premieren på En ganske snill mann. CHRISTIAN CHARISIUS

7. nov. 2013 09:55 Sist oppdatert 8. november 2013

Med 168,7 millioner kroner i offentlig støtte de fem siste årene troner produsentduoen i Paradox på toppen av listen Aftenposten presenterer i dag.

Aftenpostens kartlegging viser at de fem øverste produsentselskapene på rankingen av all filmstøtte til kinofilm i perioden 2009 til og med 2013 tar 44,1 prosent av totalen.

De ti øverste sikrer seg 67,9 prosent, godt og vel to tredjedeler.

I Norge finnes det over 100 produksjonsselskaper for film. Ifølge Produsentforeningens generalsekretær Leif Holst Jensen driver rundt 30 av disse med produksjon av spillefilm.

— Er det et problem at støtten som deles ut, er så sterkt sentrert om et lite miljø?

— Nei. Det er positivt at noen av produksjonsmiljøene har styrket seg og lager flere spillefilmer årlig. Det er viktig å understreke at det skjer med et mangfold av manusforfattere og regissører, i veldig ulike sjanger. Dessuten er listen dere har laget, en indikasjon på at dette er de miljøene som er flinkest, og som har mulighet til å trekke egenkapital til filmproduksjon, sier Holst Jensen.

En villet politikk

Stine Helgeland, avdelingdirektør for lansering i Norsk Filminstitutt, sier dette er resultatet av en villet politikk.

Aftenposten har kartlagt hvilke miljøer som har fått nær 1,5 milliarder kroner i offentlig pengestøtte til å lage kinofilm. de siste fem årene. Aftenposten

— Det har vært et uttalt mål for norsk filmpolitikk siden 2007 at vi skal styrke produksjonsmiljøene og øke talentutviklingen. Begrunnelsen er at sterke produksjonsselskaper med flere produsenter og regissører sikrer kontinuitet og kvalitet, og kan profesjonalisere alle ledd slik at de kan tiltrekke seg og ta vare på talenter, privat kapital og publikum, sier hun.Helgeland legger til at målet har vært å ha en debutantandel på 30-35 prosent.

11 filmprosjekter

Vinnerduoen Gjerdrum og Kvae, som driver selskapet Paradox, har fått penger til 11 filmprosjekter i perioden. Tre Knerten -filmer, Mormor og de åtte ungene og Hisham Zamans kritikerroste og prisvinnende Før snøen faller forklarer mye av pengesuksessen. Men midt oppe i dette sto Paradox også bak to av filmene som har gått absolutt svakest i femårsperioden: Pax og Rottenetter.

- Hva betyr det for dere at dere topper listen over landets mest suksessfulle produsenter?

— Det betyr ikke så mye. Et filmproduksjonsselskap er aldri særlig bedre enn den siste filmen. Akkurat nå heter den Tusen ganger god natt, en film vi er veldig stolte av, sier produsent Stein B. Kvae.

Kvinneprodusent på vei opp

Maipo-produsent Synnøve Hørsdal er god nummer to på listen over enkeltprodusenter, med nær 120 millioner kroner i støtte. Og med en rekke prosjekter underveis, for eksempel premièreplaner de to-tre neste årene, har taksameteret så vidt startet for 44-åringen.

Hun vil nemlig kunne plusse på kraftige ekstrainntekter i form av etterhåndsstøtte etter hvert som billettsalget på hennes kommende og allerede støttefinansierte filmer som Solan og Ludvig – Jul i Flåklypa , Liv Ullmanns Miss Julie og Jo Nesbø-baserte Doktor Proktors prompepulver starter.

Les også Denne filmen fikk 4228 kr. støtte per solgte kinobillett

Hørsdal har også ytterligere en Flåklypa -film på gang sammen med regissør Rasmus A. Sivertsen, og filmen Hjemlengsel av det prisbelønte regitalentet Anne Sewitsky. Disse kommer i henholdsvis 2015 og 2016. Flere produsenter Aftenposten har snakket med, er opptatt av at støtteratingen kun viser et lite bilde av hva som skjer i Film-Norge, og det påpekes at de mest suksessfulle produsentene også har vært de mest suksessfulle til å få private investorer til å bli med på å lage film.

180 millioner i egenkapital

— Hvor mye vil dere anslå at dere har reist av egen kapital til filmproduksjon i denne perioden, i tillegg til de 168,7 millionene som er filmstøtte?

— Som produsenter har vi ansvar for å finne både privat kapital og annen europeisk støtte til våre prosjekter. Til disse prosjektene har vi reist privat kapital rundt 180 millioner kroner. Altså mer enn den samlede filmstøtten, sier Kvae i Paradox.

Omkring 15 prosent av dette har vært selskapets egne penger eller kreditter, påpeker han.

Vanskeligere tider

- Er det blitt lettere å være norsk filmprodusent nå sammenlignet med for fem–ti år siden?

— Det oppleves ikke slik. De siste fem til ti årene har DVD-salget droppet fullstendig, og de nye støtteordningene har fjernet 30 prosent av oppsiden ved en publikumssuksess. Dette har gjort det enda vanskeligere for filmprodusentene å bygge opp kapital enn tidligere, sier Kvae.

Roser pakkestøtte

Han er likevel glad over den nye ordningen med pakkestøtte, som Tusen ganger god natt er produsert under. Regissør Erik Poppe har sammen med produsentduoen fått garanti fra Norsk filminstitutt på finansiering av to spillefilmer og opsjon på mulighetene til å lage en tredje.

- Dette har skapt mer langsiktighet og rom for internasjonalisering enn tidligere. Men min største skrekk er at forvaltningen og ny politisk ledelse nå endrer mye igjen. Bransjen trenger aller mest forutsigbare og oversiktlige rammer og bedre tilgang på banklån, sier han.

Selskapstoppen

Dette er listen over de 20 produsentselskapene som har fått inn mest filmstøtte i femårsperioden:

Produksjonsselskap Sum Filmer Paradox 168732090 11 4 ½ 140052949 12 Motlys 129071390 11 Maipo 119949627 12 Cinenord 103379401 13 Friland 83022524 5 Nordisk Film 74989288 3 Filmkameratene 71554806 5 Storm Rosenberg 65489000 3 Fantefilm 61101287 5 Tappeluft Pictures 33123345 6 Alligator Film 31893838 2 Cinenord 29028913 5 BulBulFilm 26186202 2 Tordenfilm 25932432 3 Contact Film 24769607 1 SF Norge 24655829 2 Moskus Film 24562500 1 Speranza Film 24076047 3 Neofilm 22257940 2

Produsenttoppen

Dette er listen over de 20 produsentene som har fått inn mest filmstøtte i femårsperioden:

Produsent Sum Filmer Finn Gjerdrum og Stein B. Kvae 168732090 11 Synnøve Hørsdal 119949627 12 Sigve Endresen (delvis med Brede Hovland) 97728890 8 Karin Julsrud 96072436 9 Silje Hopland Eik og Tanya Badendyck 87750488 12 John M. Jacobsen og Sveinung Golimo 71554806 5 Christian Fredrik Martin 71118795 3 Yngve Sæther 65849234 6 Jørgen Storm Rosenberg og Lasse Greve Alsos 65489000 3 Martin Sundland 61101287 5 Aage Aaberge 58278428 3 Asle Vatn 55605687 3 Cornelia Boysen (sammen med S. Hørsdal) 54250000 4 Are Heidenstrøm (sammen med M. Sundland) 39308313 3 Roy Anderson 38968800 2 Jan Aksel Angeltveit 31893838 2 Terje Strømstad 31725077 5 Bent Hamer 26186202 2 Eric Vogel 25932432 3 Jan Erik Langøen 24562500 1

Fakta Fakta Paradox topper oversikten over produksjonsselskapene som har fått mest filmstøtte.Da Aftenposten laget en tilsvarende undersøkelse på filmstøtte i perioden 2001 til mai 2009, toppet Nordisk Film (224,9 millioner kroner), foran Maipo (139,4 millioner) og Paradox (130,6 millioner).Nordisk Film har i vår nye undersøkelse falt ned på syvendeplass. Årsaken er at selskapet nå har kuttet ut mesteparten av spillefilmproduksjonen etter omleggingen av støttesystemet for barnefilm. Vis mer